僧伽歌
作者：李白
朝代：唐

paragraphs: 真僧法號號僧伽，有時與我論三車。
問言誦咒幾千徧，口道恆河沙復沙。
此僧本住南天竺，爲法頭陀來此國。
戒得長天秋月明，心如世上青蓮色。
意清淨，貌稜稜，亦不減，亦不增。
瓶裏千年鐵柱骨，手中萬歲胡孫藤。
嗟予落魄江淮久，罕遇真僧說空有。
一言散盡波羅夷，再禮渾除犯輕垢。